CELEX: 52022DC0601
Language: mt
Date: 2022-05-23 00:00:00
Title: Rakkomandazzjoni għal RAKKOMANDAZZJONI TAL-KUNSILL dwar il-Programm Nazzjonali ta’ Riforma tal-2022 tal-Awstrija u li tagħti opinjoni tal-Kunsill dwar il-Programm ta’ Stabbiltà tal-2022 tal-Awstrija

IL-KUMMISSJONI EWROPEA
            Brussell, 23.5.2022
            COM(2022) 601 final
            
            Rakkomandazzjoni għal
            RAKKOMANDAZZJONI TAL-KUNSILL
            dwar il-Programm Nazzjonali ta’ Riforma tal-2022 tal-Awstrija u li tagħti opinjoni tal-Kunsill dwar il-Programm ta’ Stabbiltà tal-2022 tal-Awstrija
            {SWD(2022) 601 final} - {SWD(2022) 640 final}
            
               
         
         
            
               Rakkomandazzjoni għal
            
            
               RAKKOMANDAZZJONI TAL-KUNSILL
            
            
               dwar il-Programm Nazzjonali ta’ Riforma tal-2022 tal-Awstrija u li tagħti opinjoni tal-Kunsill dwar il-Programm ta’ Stabbiltà tal-2022 tal-Awstrija
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 121(2) u 148(4) tiegħu,
            
            
               Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta’ pożizzjonijiet ta’ budget u s-sorveljanza u l-koordinazzjoni ta’ politika ekonomika
                  1
               , u b’mod partikolari l-Artikolu 5(2) tiegħu,
            
            
               Wara li kkunsidra r-rakkomandazzjoni tal-Kummissjoni Ewropea,
            
            
               Wara li kkunsidra r-riżoluzzjonijiet tal-Parlament Ewropew,
            
            
               Wara li kkunsidra l-konklużjonijiet tal-Kunsill Ewropew,
            
            
               Wara li kkunsidra l-opinjoni tal-Kumitat tal-Impjiegi,
            
            
               Wara li kkunsidra l-opinjoni tal-Kumitat Ekonomiku u Finanzjarju,
            
            
               Wara li kkunsidra l-opinjoni tal-Kumitat tal-Protezzjoni Soċjali,
            
            
               Wara li kkunsidra l-opinjoni tal-Kumitat tal-Politika Ekonomika,
            
            
               Billi:
            
            
               (1)Ir-Regolament (UE) 2021/241 tal-Parlament Ewropew u tal-Kunsill
                  2
               , li stabbilixxa l-Faċilità għall-Irkupru u r-Reżiljenza, daħal fis-seħħ fid-19 ta’ Frar 2021. Il-Faċilità għall-Irkupru u r-Reżiljenza tipprovdi sostenn finanzjarju għall-implimentazzjoni tar-riformi u tal-investiment, b’impuls fiskali ffinanzjat mill-Unjoni. Hija tikkontribwixxi għall-irkupru ekonomiku u għall-implimentazzjoni ta’ riformi u investiment sostenibbli u li jsaħħu t-tkabbir, b’mod partikolari għall-promozzjoni tat-tranżizzjoni ekoloġika u diġitali, filwaqt li ssaħħaħ ir-reżiljenza u t-tkabbir potenzjali tal-ekonomiji tal-Istati Membri. Tgħin ukoll biex jissaħħu l-finanzi pubbliċi sostenibbli u tingħata spinta lit-tkabbir u l-ħolqien tal-impjiegi fuq perjodu medju u twil ta’ żmien. Il-kontribuzzjoni finanzjarja massima għal kull Stat Membru permezz tal-Faċilità għall-Irkupru u r-Reżiljenza [ġiet] aġġornata fi [XX] ta’ Ġunju 2022, f’konformità mal-Artikolu 11(2) tar-Regolament (UE) 2021/241. 
            
            
               (2)Fl-24 ta’ Novembru 2021, il-Kummissjoni adottat l-Isħarriġ Annwali dwar it-Tkabbir Sostenibbli, li ta bidu għas-Semestru Ewropew tal-2022 għall-koordinazzjoni tal-politika ekonomika. Hija ħadet kont debitu tal-impenn konġunt affermat mill-ġdid tas-Summit Soċjali ta’ Porto ta’ Mejju 2021 biex tkompli timplimenta l-Pilastru Ewropew tad-Drittijiet Soċjali pproklamat mill-Parlament Ewropew, il-Kunsill u l-Kummissjoni fis-17 ta’ Novembru 2017. Il-Kunsill Ewropew approva l-prijoritajiet tal-Istħarriġ Annwali dwar it-Tkabbir Sostenibbli tal-2022 fil-25 ta’ Marzu 2022. Fl-24 ta’ Novembru 2021, il-Kummissjoni adottat ukoll ir-Rapport dwar il-Mekkaniżmu ta’ Twissija fuq il-bażi tar-Regolament (UE) Nru 1176/2011 fejn l-Awstrija ma ġietx identifikata bħala wieħed mill-Istati Membri li fil-konfront tagħhom kienet se ssir analiżi fil-fond
                  3
               . Fl-istess data, il-Kummissjoni adottat ukoll rakkomandazzjoni għal rakkomandazzjoni tal-Kunsill dwar il-politika ekonomika taż-Żona tal-Euro, li ġiet adottata fil-5 ta’ April 2022 mill-Kunsill, kif ukoll il-proposta tar-Rapport Konġunt dwar l-Impjiegi tal-2022 li janalizza l-implimentazzjoni tal-Linji Gwida dwar l-Impjiegi u l-prinċipji tal-Pilastru Ewropew tad-Drittijiet Soċjali, li ġie adottat mill-Kunsill fl-14 ta’ Marzu 2022.
            
            
               (3)L-invażjoni tal-Ukrajna mir-Russja, wara l-pandemija globali biddlet b’mod sinifikanti l-kuntest ġeopolitiku u ekonomiku. L-impatt tal-invażjoni fuq l-ekonomiji tal-Istati Membri nħass pereżempju permezz ta’ prezzijiet ogħla tal-enerġija u tal-ikel, ta’ influss tar-refuġjati mill-Ukrajna u ta’ prospetti ta’ tkabbir aktar dgħajfa. Il-prezzijiet ogħla tal-enerġija huma partikolarment ta’ piż fuq il-familji l-aktar vulnerabbli li jesperjenzaw fil-faqar enerġetiku jew li jinsabu f’riskju ta’ faqar enerġetiku. L-UE qed tara wkoll influss bla preċedent ta’ nies li qed jaħarbu mill-Ukrajna. F’dan il-kuntest, fl-4 ta’ Marzu 2022, id-Direttiva dwar il-Protezzjoni Temporanja ġiet attivata
                  4
                għall-ewwel darba, u tat lill-persuni spostati mill-Ukrajna d-dritt li jibqgħu legalment fl-UE, kif ukoll aċċess għall-edukazzjoni u t-taħriġ, għas-suq tax-xogħol, għall-kura tas-saħħa, għall-akkomodazzjoni u għall-assistenza soċjali. Permezz tal-inizjattiva Azzjoni ta’ Koeżjoni għar-Refuġjati fl-Ewropa (Cohesion’s Action for Refugees in Europe, CARE) u permezz ta’ prefinanzjament addizzjonali taħt il-programm Assistenza għall-Irkupru għall-Koeżjoni u t-Territorji tal-Ewropa (Recovery Assistance for Cohesion and the Territories of Europe, REACT-EU) qed ikun disponibbli għall-Awstrija appoġġ eċċezzjonali biex jiġu indirizzati b’mod urġenti l-ħtiġijiet ta’ akkoljenza u integrazzjoni għal dawk li qed jaħarbu mill-Ukrajna. 
            
            
               (4)Filwaqt li titqies is-sitwazzjoni ekonomika u ġeopolitika li qed tinbidel malajr, is-Semestru Ewropew fl-2022 jerġa’ jibda l-koordinazzjoni wiesgħa tiegħu tal-politika ekonomika u tal-impjiegi, filwaqt li jevolvi f’konformità mar-rekwiżiti ta’ implimentazzjoni tal-Faċilità għall-Irkupru u r-Reżiljenza, kif deskritt fl-Istħarriġ Annwali dwar it-Tkabbir Sostenibbli tal-2022. L-implimentazzjoni tal-pjanijiet adottati għall-irkupru u r-reżiljenza hija essenzjali għat-twettiq tal-projoritajiet tal-politika fl-ambitu tas-Semestru Ewropew, billi l-pjanijiet jindirizzaw ir-rakkomandazzjonijiet speċifiċi għall-pajjiż kollha rilevanti jew subsett sinifikanti minnhom maħruġa fiċ-ċikli tas-Semestru speċifiċi għall-pajjiż tal-2019 u l-2020. Ir-rakkomandazzjonijiet speċifiċi għall-pajjiż tal-2019 u tal-2020 jibqgħu rilevanti wkoll għall-pjanijiet għall-irkupru u r-reżiljenza riveduti, aġġornati jew emendati f’konformità mal-Artikoli 14, 18 u 21 tar-Regolament (UE) 2021/241, flimkien ma’ kwalunkwe rakkomandazzjoni speċifika għall-pajjiż maħruġa sad-data tal-preżentazzjoni tal-pjan immodifikat. 
            
            
               (5)Il-klawżola liberatorja ġenerali ilha attiva minn Marzu 2020
                  5
               . Fil-komunikazzjoni tagħha tat-3 ta’Marzu 2021
                  6
               , l-Kummissjoni stabbiliet il-fehma tagħha li d-deċiżjoni dwar id-deattivazzjoni jew l-applikazzjni kontinwa tal-klawżola liberatorja ġenerali jenħtieġ li tittieħed bħala valutazzjoni kumplessiva tal-istat tal-ekonomija, bil-livell ta’ attività ekonomika fl-UE jew fiż-żona tal-euro mqabbel mal-livelli ta’ qabel il-kriżi (tmiem l-2019) bħala l-kriterju kwantitattiv ewlieni. 
            
         
         
            
               (6)Skont l-approċċ fl-opinjoni tal-Kunsill tat-18 ta’ Ġunju 2021 dwar il-Programm ta’ Stabbiltà tal-2021, il-pożizzjoni fiskali attwalment l-aħjar li titkejjhel bħala l-bidla fin-nefqa primarja (netta minn miżuri ta’ dħul diskrezzjonarji), bl-esklużjoni tal-miżuri temporanji ta’ emerġenza relatati mal-kriżi tal-COVID-19 iżda inkluża n-nefqa ffinanzjata minn appoġġ mhux ripagabbli (l-għotjiet) mill-Faċilità għall-Irkupru u r-Reżiljenza u fondi oħra tal-UE, apparagun tat-tkabbir potenzjali fuq terminu medju
                  7
               . Lil hinn mill-pożizzjoni fiskali ġenerali, sabiex jiġi vvalutat jekk il-politika fiskali nazzjonali hijiex prudenti u jekk il-kompożizzjoni tagħha twassalx għal irkupru sostenibbli konsistenti mat-tranżizzjonijiet ekoloġiċi u diġitali, tingħata attenzjoni wkoll lill-evoluzzjoni tan-nefqa kurrenti primarja ffinanzjata nazzjonalment
                  8
                (netta minn miżuri ta’ dħul diskrezzjonali u bl-esklużjoni ta’ miżuri temporanji ta’ emerġenza relatati mal-kriżi tal-COVID-19) u lill-investiment.
            
            
               (7)Fit-2 ta’ Marzu 2022, il-Kummissjoni adottat Komunikazzjoni li tipprovdi gwida wiesgħa għall-politika fiskali fl-2023, bil-għan li tappoġġa t-tħejjija tal-Programmi ta’ Stabbiltà u Konverġenza tal-Istati Membri u b’hekk issaħħaħ il-koordinazzjoni tal-politika
                  9
               . Il-Kummissjoni nnotat li, abbażi tal-prospettiva makroekonomika tat-tbassir tax-xitwa 2022, it-tranżizzjoni minn pożizzjoni fiskali aggregata ta’ appoġġ fl-2020-2022 għal pożizzjoni fiskali aggregata ġeneralment newtrali tidher adegwata fl-2023, filwaqt li tinsab lesta li tirreaġixxi għas-sitwazzjoni ekonomika li qed tevolvi. Il-Kummissjoni ħabbret li r-rakkomandazzjonijiet fiskali għall-2023 jenħtieġ li jkomplu jiddifferenzjaw bejn l-Istati Membri u jqisu l-effetti konsegwenzjali possibbli bejn il-pajjiżi. Il-Kummissjoni stiednet lill-Istati Membri biex fil-Programmi ta’ Stabbiltà u Konverġenza tagħhom jirriflettu l-gwida politika. Il-Kummissjoni impenjat ruħha li żżomm taħt monitoraġġ mill-qrib l-iżviluppi ekonomiċi u li taġġusta l-gwida politika tagħha kif meħtieġ u mhux aktar tard mill-pakkett tagħha tar-rebbiegħa tas-Semestru Ewropew lejn l-aħħar ta’ Mejju 2022.
            
            
               (8)Fir-rigward tal-gwida fiskali pprovduta fit-2 ta’ Marzu 2022, ir-rakkomandazzjonijiet fiskali għall-2023 iqisu l-prospettiva ekonomika li marret għall-agħar, l-inċertezza kbira u riskji oħra ta’ telf ta’ valur, kif ukoll inflazzjoni ogħla apparagun tat-tbassir tax-xitwa. Fid-dawl ta’ dawn il-kunsiderazzjonijiet, ir-rispons fiskali għandu jespandi l-investiment pubbliku għat-tranżizzjoni ekoloġika u diġitali u għas-sigurtà tal-enerġija, u jsostni l-kapaċità tal-akkwist tal-unitajiet domestiċi l-aktar vulnerabbli sabiex jittaffa l-impatt taż-żieda fil-prezz tal-enerġija u jgħin biex jiġu limitati l-pressjonijiet inflazzjonarji mill-effetti indiretti permezz ta’ miżuri mmirati u temporanji; il-politika fiskali għandha tibqa’ aġli sabiex taġġusta għaċ-ċirkostanzi li qed jevolvu b’mod rapidu, u tkun differenzjata bejn il-pajjiżi skont is-sitwazzjoni fiskali u ekonomika tagħhom, inkluż fir-rigward tal-esponiment għall-kriżi u l-influss ta’ persuni spostati mill-Ukrajna.
            
            
               (9)Fit-30 ta’ April 2021 l-Awstrija ppreżentat il-pjan nazzjonali tagħha għall-irkupru u r-reżiljenza lill-Kummissjoni, f’konformità mal-Artikolu 18(1) tar-Regolament (UE) 2021/241. Skont l-Artikolu 19 tar-Regolament (EU) 2021/241, il-Kummissjoni vvalutat ir-rilevanza, l-effettività, l-effiċjenza u l-koerenza tal-pjan għall-irkupru u r-reżiljenza f’konformità mal-linji gwida ta’ valutazzjoni tal-Anness V ta’ dan ir-Regolament. Fit-13 ta’ Lulju 2021 il-Kunsill adotta d-Deċiżjoni tiegħu dwar l-approvazzjoni tal-valutazzjoni tal-pjan għall-irkupru u r-reżiljenza għall-Awstrija
                  10
               . Il-ħruġ tal-pagamenti parzjali jiddependi fuq deċiżjoni tal-Kummissjoni, meħuda f’konformità mal-Artikolu 24(5) tar-Regolament (UE) 2021/241, li l-Awstrija tkun laħqet b’mod sodisfaċenti l-istadji importanti u l-miri rilevanti stabbiliti fid-Deċiżjoni ta’ Implimentazzjoni tal-Kunsill. It-twettiq sodisfaċenti jippresupponi li l-kisba tal-istadji importanti u tal-miri preċedenti ma tkunx treġġgħet lura.
            
            
               (10)Fis-27 ta’ April 2022, l-Awstrija ppreżentat il-Programm Nazzjonali ta’ Riforma tal-2022 tagħha u l-Programm ta’ Stabbiltà tal-2022 tagħha. Biex jitqiesu l-konnessjonijiet ta’ bejniethom, iż-żewġ programmi ġew ivvalutati flimkien. F’konformità mal-Artikolu 27 tar-Regolament (UE) 2021/241, il-Programm Nazzjonali ta’ Riforma tal-2022 jirrifletti wkoll ir-rappurtar biannwali tal-Awstrija dwar il-progress li sar fil-kisba tal-pjan għall-irkupru u r-reżiljenza tagħha. 
            
            
               (11)Il-Kummissjoni ppubblikat ir-rapport tal-pajjiż tal-2022 għall-Awstrija
                  11
                fit-23 ta’ Mejju 2022. Hija vvalutat il-progress tal-Awstrija fl-indirizzar tar-rakkomandazzjonijiet speċifiċi għall-pajjiż rilevanti adottati mill-Kunsill fl-2019, l-2020 u l-2021, u qieset kemm l-Awstrija implimentat il-pjan għall-irkupru u r-reżiljenza, li jibni fuq it-Tabella ta’ Valutazzjoni għall-Irkupru u r-Reżiljenza. Fuq il-bażi ta’ din l-analiżi, ir-rapport tal-pajjiż identifika lakuni fir-rigward ta’ dawk l-isfidi li mhumiex indirizzati jew li huma indirizzati biss parzjalment mill-pjan għall-irkupru u r-reżiljenza, kif ukoll sfidi ġodda u emerġenti, inklużi dawk li jirriżultaw mill-invażjoni tal-Ukrajna mir-Russja. Ivvaluta wkoll il-progress tal-Awstrija fl-implimentazzjoni tal-Pilastru Ewropew tad-Drittijiet Soċjali u fil-kisba tal-miri ewlenin tal-UE dwar l-impjiegi, il-ħiliet u t-tnaqqis tal-faqar, kif ukoll il-progress fil-kisba tal-Għanijiet ta’ Żvilupp Sostenibbli tan-NU.
            
            
               (12)Fis-27 ta’ April 2022, l-Awstrija ppreżentat il-Programm ta’ Stabbiltà tagħha tal-2022, skont l-iskadenza stabbilita fl-Artikolu 4 tar-Regolament (KE) Nru 1466/97.
            
            
               (13)Fit-23 ta’ Mejju 2022, il-Kummissjoni ħarġet rapport skont l-Artikolu 126(3) TFUE. Dan ir-rapport iddiskuta s-sitwazzjoni baġitarja tal-Awstrija, peress li d-defiċit tal-gvern estiż tagħha fl-2021 qabeż it-3 % tal-valur referenzjarju tal-PDG skont it-Trattat. Ir-rapport ikkonkluda li l-kriterju tad-defiċit ma ġiex issodisfat. F’konformità mal-Komunikazzjoni tat-2 ta’ Marzu 2022, il-Kummissjoni ma pproponietx li tiftaħ proċeduri ġodda fir-rebbiegħa tal-2022 għad-defiċit eċċessiv u se tivvaluta mill-ġdid il-ftuħ possibbli tal-proċeduri ta’ defiċit eċċessiv fil-ħarifa tal-2022.
            
            
               (14)Fl-20 ta’ Lulju 2020, il-Kunsill irrakkomanda lill-Awstrija biex fl-2020 u fl-2021 tieħu l-miżuri kollha meħtieġa, f’konformità mal-klawżola liberatorja ġenerali, biex tindirizza b’mod effettiv il-pandemija, issostni l-ekonomija u tappoġġa l-irkupru li jirriżulta. Irrakkomanda wkoll lill-Awstrija biex issegwi, meta l-kundizzjonijiet ekonomiċi jkunu jippermettu, politiki fiskali mmirati lejn il-kisba ta’ pożizzjonijiet fiskali prudenti fuq terminu medju u tiżgura s-sostenibbiltà fejn jidħol id-dejn, filwaqt li ttejjeb l-investiment. Fl-2021, abbażi ta’ data vvalidata mill-Eurostat, id-defiċit tal-gvern estiż tal-Awstrija naqas minn 8,0 % tal-PDG fl-2020 għal 5,9 % fl-2021. Ir-rispons tal-politika fiskali tal-Awstrija appoġġa l-irkupru ekonomiku fl-2021, filwaqt li l-miżuri temporanji ta’ appoġġ ta’ emerġenza naqsu minn 4,8 % tal-PDG fl-2020 għal 4,3 % fl-2021. Il-miżuri li ħadet l-Awstrija fl-2021 kienu konformi mar-Rakkomandazzjoni tal-Kunsill tal-20 ta’ Lulju 2020. Il-miżuri baġitarji diskrezzjonali adottati mill-gvern fl-2020 u l-2021 kienu fil-biċċa l-kbira temporanji jew akkumpanjati minn miżuri ta’ tpaċija. Fl-istess ħin, uħud mill-miżuri diskrezzjonali adottati mill-gvern matul il-perjodu mill-2020 sal-2021 ma kinux temporanji jew akkumpanjati minn miżuri ta’ tpaċija, u kienu jikkonsistu prinċipalment minn ħelsien tat-taxxa sinifikanti għall-unitajiet domestiċi u għall-korporazzjonijiet permezz tal-hekk imsejħa riforma fiskali ekosoċjali. Abbażi ta’ data vvalidata mill-Eurostat, id-dejn tal-gvern estiż kien ta’ 82,8 % tal-PDG fl-2021.
            
            
               (15)Ix-xenarju makroekonomiku li fuqu huma msejsin il-proġettazzjonijiet baġitarji fil-Programm ta’ Stabbiltà tal-2022 huwa realistiku. Il-Gvern jipproġetta li l-PDG reali se jikber bi 3,9 % fl-2022 u bi 2,0 % fl-2023. B’paragun ma’ dan, it-tbassir tar-rebbiegħa 2022 tal-Kummissjoni jipproġetta tkabbir tal-PDG reali, ta’ 3,9 % fl-2022 u ta’ 1,9 % fl-2023. Fil-Programm ta’ Stabbiltà tal-2022, il-gvern qed jistenna li d-defiċit nominali se jonqos għal 3,1 % tal-PDG fl-2022, u għal 1,5 % sal-2023. It-tnaqqis fl-2022, prinċipalment jirrifletti t-tkabbir qawwi fl-attività ekonomika u t-tnaqqis tal-biċċa l-kbira tal-miżuri ta’ emerġenza. Fin-nuqqas ta’ miżuri oħra, bħal dawk relatati mal-prezzijiet għoljin tal-enerġija, id-defiċit kien jonqos saħansitra aktar. Skont il-Programm, il-proporzjon tad-dejn għall-PDG tal-gvern estiż huwa mistenni li jonqos għal 80,0 % fl-2022, u li jonqos għal 77,1 % fl-2023. Abbażi tal-miżuri ta’ politika li jkunu magħrufin fid-data tal-għeluq tat-tbassir, it-tbassir tar-rebbiegħa 2022 tal-Kummissjoni jipproġetta defiċit tal-gvern ta’ 3,1 % tal-PDG għall-2022 u ta’ 1,5 % tal-PDG għall-2023. Dan huwa konformi mad-defiċit ipproġettat fil-Programm ta’ Stabbiltà tal-2022. It-tbassir tar-rebbiegħa 2022 tal-Kummissjoni jipproġetta proporzjon tad-dejn għall-PDG tal-gvern estiż simili, ta’ 80,0 % fl-2022 u ta’ 77,5 % fl-2023. 
            
            
               Abbażi tat-tbassir tar-rebbiegħa 2022 tal-Kummissjoni, it-tkabbir tal-output potenzjali fuq terminu medju (medja ta’ 10 snin) huwa stmat għal 1,2 %. Madankollu, din l-istima ma tinkludix l-impatt tar-riformi li huma parti mill-Pjan għall-Irkupru u r-Reżiljenza li jistgħu jagħtu spinta lit-tkabbir potenzjali tal-Awstrija.
            
            
               (16)Fl-2022, il-gvern neħħa gradwalment il-biċċa l-kbira tal-miżuri meħuda b’rispons għall-kriżi tal-COVID-19, b’tali mod li l-miżuri temporanji ta’ appoġġ ta’ emerġenza huma pproġettati li jonqsu minn 4,3 % tal-PDG fl-2021 għal 1,1 % fl-2022. Id-defiċit tal-gvern huwa affettwat mill-miżuri adottati biex jilqgħu għall-impatt ekonomiku u soċjali taż-żieda fil-prezzijiet tal-enerġija, li fit-tbassir tar-rebbiegħa 2022 tal-Kummissjoni huma stmati għal 0,4 % tal-PDG fl-2022 u għal 0,2 % tal-PDG fl-2023
                  12
               . Dawn il-miżuri jikkonsistu prinċipalment fi trasferimenti soċjali għall-familji ifqar, tnaqqis fit-taxxi indiretti fuq il-konsum tal-enerġija, u miżuri temporanji ta’ salvataġġ għall-vjaġġaturi transfruntieri fil-kuntest tat-taxxi fuq l-introjtu personali. Tħabbar li dawn il-miżuri huma temporanji. Madankollu, f’każ li l-prezzijiet tal-enerġija jibqgħu għoljin ukoll fl-2023, xi wħud minn dawn il-miżuri jistgħu jibqgħu għaddejjin. Id-defiċit tal-gvern huwa affettwat ukoll mill-ispejjeż biex tiġi offruta protezzjoni temporanja lill-persuni spostati mill-Ukrajna, li fit-tbassir tar-rebbiegħa 2022 tal-Kummissjoni huma pproġettati li jkunu 0,3 % tal-PDG fl-2022 u 0,4 % fl-2023
                  13
               . 
            
            
               (17)Fit-18 ta’ Ġunju 2021, il-Kunsill irrakkomanda li fl-2022 l-Awstrija
                  14
                żżomm pożizzjoni fiskali ta’ appoġġ, inkluż mill-impuls ipprovdut mill-Faċilità għall-Irkupru u r-Reżiljenza, u tippreserva l-investiment iffinanzjat nazzjonalment. Irrakkomanda wkoll lill-Awstrija biex issegwi, meta l-kundizzjonijiet ekonomiċi jkunu jippermettu, politika fiskali mmirata lejn il-kisba ta’ pożizzjonijiet fiskali prudenti fuq terminu medju u biex tiżgura sostenibbiltà fiskali fuq terminu medju, filwaqt li fl-istess ħin ittejjeb l-investiment biex issaħħaħ il-potenzjal ta’ tkabbir.
            
            
               (18)Fl-2022, abbażi tat-tbassir tar-rebbiegħa 2022 tal-Kummissjoni u inkluża l-informazzjoni inkorporata fil-Programm ta’ Stabbiltà tal-2022 tal-Awstrija, il-pożizzjoni fiskali hija pproġettata li tkun ta’ appoġġ b’-1,2 % tal-PDG kif rakkomandat mill-Kunsill
                  15
               . L-Awstrija qed tippjana li tipprovdi appoġġ kontinwu għall-irkupru billi tagħmel użu mill-Faċilità għall-Irkupru u r-Reżiljenza biex tiffinanzja investiment addizzjonali, kif rakkomandat mill-Kunsill. Il-kontribuzzjoni pożittiva għall-attività ekonomika tan-nefqa ffinanzjata mill-għotjiet tal-Faċilità għall-Irkupru u r-Reżiljenza u minn fondi oħra tal-UE hija pproġettata li tiżdied b’0,1 punt perċentwali tal-PDG fl-2022 apparagun tal-2021. L-investiment iffinanzjat nazzjonalment huwa pproġettat li jipprovdi kontribuzzjoni espansjonarja għall-pożizzjoni fiskali ta’ 0,3 punti perċentwali fl-2022
                  16
               . Għalhekk, l-Awstrija qed tippjana li tippreserva l-investiment iffinanzjat nazzjonalment, kif irrakkomandat mill-Kunsill. Fl-istess ħin, it-tkabbir fin-nefqa kurrenti primarja ffinanzjata nazzjonalment (netta minn miżuri ġodda ta’ dħul) fl-2022 huwa pproġettat li jipprovdi kontribuzzjoni espansjonarja ta’ 0,5 punti perċentwali għall-pożizzjoni fiskali ġenerali. Dan jinkludi l-impatt addizzjonali tal-miżuri biex jiġi indirizzat l-impatt ekonomiku u soċjali taż-żieda fil-prezzijiet tal-enerġija (0,4 % tal-PDG) kif ukoll l-ispejjeż biex tiġi offruta protezzjoni temporanja lill-persuni spostati mill-Ukrajna (0,3 % tal-PDG). 
            
            
               (19)Fl-2023, fit-tbassir tar-rebbiegħa 2022 tal-Kummissjoni l-pożizzjoni fiskali hija pproġettata għal 0,4 % tal-PDG fuq is-suppożizzjoni li ma ssirx bidla fil-politika
                  17
               . L-Awstrija hija pproġettata li tkompli tuża l-għotjiet mill-Faċilità għall-Irkupru u r-Reżiljenza fl-2023 biex tiffinanzja investiment addizzjonali bħala appoġġ għall-irkupru. Il-kontribuzzjoni pożittiva għall-attività ekonomika tan-nefqa ffinanzjata mill-għotjiet tal-Faċilità għall-Irkupru u r-Reżiljenza u minn fondi oħra tal-UE hija pproġettata li tibqa’ stabbli apparagun tal-2022. L-investiment iffinanzjat nazzjonalment huwa pproġettat li jipprovdi kontribuzzjoni restrittiva għall-pożizzjoni fiskali ta’ 0,4 % punti perċentwali fl-2023
                  18
               . Fl-istess ħin, it-tkabbir fin-nefqa kurrenti primarja ffinanzjata nazzjonalment (netta minn miżuri ġodda ta’ dħul) fl-2023 huwa pproġettat li jipprovdi kontribuzzjoni ġeneralment newtrali ta’ 0,0 punti perċentwali għall-pożizzjoni fiskali ġenerali. Dan jinkludi l-impatt mit-tneħħija gradwali tal-miżuri li jindirizzaw iż-żieda fil-prezzijiet tal-enerġija (0,2 % tal-PDG) u l-ispejjeż addizzjonali biex tiġi offruta protezzjoni temporanja lill-persuni spostati mill-Ukrajna (0,1 % tal-PDG). 
            
            
               (20)Fil-Programm ta’ Stabbiltà tal-2022, id-defiċit tal-gvern estiż huwa mistenni li jonqos gradwalment għal 0,7 % tal-PDG fl-2024, u għal 0,3 % sal-2025. Għalhekk, id-defiċit tal-gvern estiż huwa ppjanat li jibqa’ taħt it-3 % tal-PDG mill-2023 ’l quddiem, sa tmiem il-perjodu tal-Programm. Dawn il-proġettazzjonijiet jassumu tnaqqis fin-nefqa pubblika għal dan il-perjodu ta’ żmien (minn 50,4 % tal-PDG fl-2023 għal 49,6 % fl-2024 u 49,4 % fl-2025). Skont il-Programm, il-proporzjon tad-dejn għall-PDG tal-gvern estiż huwa mistenni li jonqos sal-2025, speċifikament bi tnaqqis għal 74,5 % fl-2024, u tnaqqis għal 72,1 % fl-2025. Abbażi tal-analiżi tal-Kummissjoni, ir-riskji għas-sostenibbiltà tad-dejn jidhru medji fuq terminu ta’ żmien medju.
            
            
               (21)L-Awstrija qed tħabbat wiċċha ma’ riskji medji għas-sostenibbiltà fiskali fuq terminu medju u twil, li huma prinċipalment minħabba pressjonijiet baġitarji li jirriżultaw mit-tixjiħ tal-popolazzjoni. Il-proporzjon ta’ adulti akbar fl-età dipendenti fuq il-popolazzjoni fl-età tax-xogħol huwa mistenni li jiżdied minn żewġ pensjonanti għal madwar tliet pensjonanti għal kull ħaddiem fil-50 sena li ġejjin. B’mod ġenerali, skont ix-xenarju tar-riskju tal-Grupp ta’ Ħidma dwar it-Tixjiħ fir-Rapport dwar it-Tixjiħ, in-nefqa pubblika għall-kura fit-tul hija mistennija li tiżdied sa 30 % fit-tmien snin li ġejjin. Minbarra l-iżviluppi demografiċi, il-ħtieġa għal kura aktar intensiva minħabba mard relatat max-xjuħija hija mistennija wkoll li jkollha rwol biex jiżdiedu l-ispejjeż tal-kura għal terminu twil. Tħabbret riforma komprensiva tas-sistema tal-kura fit-tul, iżda għadha pendenti. Sa issa, task force apposta ġabret fil-qosor il-punti ewlenin minn konsultazzjoni pubblika. Skont ir-rapport tat-task force, prijorità waħda tar-riforma se tkun li jitwaqqaf il-kontroll ikkoordinat tas-sistema. Dan jinkludi assenjar ċar tar-responsabbiltajiet fil-livelli kollha tal-gvern u trasparenza dwar l-oriġini u l-użu tal-fondi.
            
            
               (22)Il-federaliżmu fiskali tal-Awstrija huwa kkaratterizzat minn diskrepanza sinifikanti fin-nefqa u r-responsabbiltajiet li jżidu d-dħul fil-livell sottonazzjonali. Minflok ma jiddependu fuq l-awtonomija tat-taxxa, il-baġits sottonazzjonali huma alimentati minn sistema kumplessa ta’ kondiviżjoni tat-taxxa u ta’ trasferimenti intergovernattivi. Dan ifixkel it-trasparenza fiskali kif ukoll ir-responsabbiltà politika, u jipprovdi ftit inċentivi għal infiq pubbliku effiċjenti. Billi l-ħtieġa għal riforma tippersisti, din jenħtieġ li tiġi indirizzata fin-negozjati għall-Att dwar ir-Relazzjonijiet Fiskali Intergovernattivi li jmiss, li huma mistennija li jibdew f’Diċembru 2022. Minbarra r-riforma tal-qafas fiskali nazzjonali, l-użu aħjar tar-rieżamijiet tal-infiq jista’ jtejjeb l-effettività u l-effiċjenza tal-infiq pubbliku billi dawn jgħinu fl-iskrutinju tal-allokazzjonijiet finanzjarji skont il-prijoritajiet politiċi.
            
            
               (23)Is-sistema tat-taxxa tal-Awstrija għad għandha ambitu biex ittejjeb is-sens ta’ ġustizzja u tiffavorixxi t-tkabbir. Is-sistema tat-taxxa hija kkaratterizzata minn piż kbir fuq ix-xogħol li jirriżulta mit-taxxi fuq il-pagi u l-kontribuzzjonijiet tas-sigurtà soċjali, bil-piż tal-kontribuzzjonijiet tas-sigurtà soċjali li jintrefa’ kemm mill-impjegati kif ukoll mill-impjegaturi. Dan ixekkel il-ħolqien tal-impjiegi. Fl-istess ħin, ir-rati tat-taxxa marġinali għoljin jaġixxu bħala diżinċentiv għan-nies biex jaħdmu speċjalment fin-naħa t’isfel tad-distribuzzjoni tal-introjtu u għat-tieni sors ta’ dħul fil-familja. Ir-riforma tat-taxxa ekosoċjali li ġiet adottata dan l-aħħar hija pass fid-direzzjoni t-tajba u l-introduzzjoni tal-prezz tas-CO2 għas-setturi li ma jaqgħux taħt l-ETS hija proġett importanti fil-pjan għall-irkupru u r-reżiljenza tal-Awstrija. Madankollu, għad hemm sfidi strutturali. Hemm lok biex jitnaqqsu aktar l-ispejjeż tax-xogħol mhux relatati mal-pagi, biex tingħata spinta lill-ħolqien tal-impjiegi u l-provvista tax-xogħol, speċjalment għal dawk bi dħul baxx. L-użu aħjar ta’ taxxi li jiffavorixxu aktar it-tkabbir jista’ jgħin biex jinħoloq l-ispazju baġitarju meħtieġ u jissaħħaħ is-sens ta’ ġustizzja fis-sistema tat-taxxa.
            
            
               (24)F’konformità mal-Artikolu 19(3)(b), u l-kriterju 2.2 tal-Anness V tar-Regolament (UE) 2021/241, il-pjan għall-irkupru u r-reżiljenza jinkludi ġabra estensiva ta’ riformi u investimenti li jsaħħu lil xulxin li għandhom jiġu implimentati sal-2026. Dawn jgħinu biex jiġu indirizzati l-isfidi ekonomiċi u soċjali kollha jew subsett sinifikanti minnhom li jinsabu fir-rakkomandazzjonijiet speċifiċi għall-pajjiż indirizzati lill-Awstrija mill-Kunsill fis-Semestru Ewropew fl-2019 u fl-2020, flimkien ma’ kwalunkwe rakkomandazzjoni speċifika għall-pajjiż maħruġa sad-data tal-adozzjoni ta’ pjan. B’mod partikolari, il-miżuri fil-pjan jikkontribwixxu biex jiġi indirizzat subsett sinifikanti tar-rakkomandazzjonijiet speċifiċi għall-pajjiż identifikati f’dawn l-aħħar snin fil-kuntest tas-Semestru Ewropew. Il-bidliet ippjanati fis-sistema tat-taxxa se jgħinu biex jitnaqqsu l-emissjonijiet tal-gassijiet b’effett ta’ serra filwaqt li jikkontribwixxu wkoll għat-trasferiment tat-taxxi lil hinn mix-xogħol filwaqt li jitqiesu l-aspetti ekoloġiċi u soċjali. Il-parteċipazzjoni tan-nisa fis-suq tax-xogħol tista’ tibbenefika mid-disponibbiltà mtejba ta’ faċilitajiet ta’ kwalità għall-indukrar bikri tat-tfal. L-isfida li ilha rikonoxxuta, relatata mad-diskrepanza fil-pensjonijiet bejn il-ġeneru, hija wkoll indirizzata parzjalment. It-tranżizzjoni ekoloġika se tiġi promossa permezz ta’ investiment (i) fl-effiċjenza enerġetika, (ii) fis-sorsi ta’ enerġija rinnovabbli, (iii) fid-dekarbonizzazzjoni tal-industrija, (iv) fil-bijodiversità u (v) fl-ekonomija ċirkolari, flimkien ma’ riformi relatati, inklużi r-reviżjoni tal-qafas ta’ appoġġ għas-sorsi ta’ enerġija rinnovabbli u l-eliminazzjoni gradwali tas-sistemi tat-tisħin taż-żejt. Il-pjan se jgħin ukoll biex tiżdied b’mod sostanzjali l-kapaċità diġitali tal-intrapriżi. Il-piż amministrattiv għan-negozji se jitnaqqas permezz ta’ punti diġitali ta’ “aċċess uniku”. 
            
         
         
            
               (25)L-implimentazzjoni tal-pjan għall-irkupru u r-reżiljenza tal-Awstrija huwa mistenni li jikkontribwixxi biex isir aktar progress fit-tranżizzjoni ekoloġika u diġitali. Il-miżuri li jappoġġaw l-objettivi klimatiċi jammontaw għal 58,7 % tal-allokazzjoni finanzjarja totali tal-pjan, filwaqt li l-miżuri li jappoġġaw l-objettivi diġitali jammontaw għal 52,8 % tal-allokazzjoni finanzjarja totali tal-pjan. L-implimentazzjoni sħiħa tal-pjan għall-irkupru u r-reżiljenza f’konformità mal-istadji importanti u l-miri rilevanti se tgħin lill-Awstrija tirkupra malajr mill-konsegwenzi tal-kriżi tal-COVID-19, filwaqt li ssaħħaħ ir-reżiljenza tagħha. L-involviment sistematiku tas-sħab soċjali u ta’ partijiet ikkonċernati rilevanti oħra jibqa’ importanti għall-implimentazzjoni b’suċċess tal-pjan għall-irkupru u r-reżiljenza, kif ukoll ta’ politiki oħra ekonomiċi u tal-impjiegi li jmorru lil hinn mill-pjan, biex tiġi żgurata s-sjieda wiesgħa tal-aġenda tal-politika kumplessiva.
            
            
               (26)Il-Kummissjoni approvat il-Ftehim ta’ Sħubija Awstrijak fit-2 ta’ Mejju 2022. L-Awstrija ppreżentat id-dokumenti ta’ programmar tagħha tal-Fond Ewropew għall-Iżvilupp Reġjonali (FEŻR) u tal-Fond għal Tranżizzjoni Ġusta (Just Transition Fund, JTF)
                  19
                fil-21 ta’ Ottubru 2021, li għalihom is-servizzi tal-Kummissjoni bagħtu lura l-kummenti fl-4 ta’ Jannar 2022. L-Awstrija għadha ma ppreżentatx il-programm tagħha tal-Fond Soċjali Ewropew Plus (FSE+). F’konformità mar-Regolament (UE) 2021/1060 tal-Parlament Ewropew u tal-Kunsill tal-24 ta’ Ġunju 2021, l-Awstrija għandha tqis ir-rakkomandazzjonijiet speċifiċi għall-pajjiżi rilevanti fl-ipprogrammar tal-fondi tal-politika ta’ koeżjoni għall-2021-2027. Dan huwa prerekwiżit għat-titjib tal-effettività u l-massimizzazzjoni tal-valur miżjud tal-appoġġ finanzjarju li għandu jasal mill-fondi tal-politika ta’ koeżjoni, filwaqt li jiġu promossi l-koordinazzjoni, il-komplementarjetà u l-koerenza bejn dawn il-fondi u strumenti u fondi oħra tal-Unjoni. L-implimentazzjoni b’suċċess tal-Faċilità għall-Irkupru u r-Reżiljenza u l-programmi tal-politika ta’ koeżjoni tiddependi wkoll mit-tneħħija ta’ ostakli għall-investiment biex jiġu appoġġati t-tranżizzjoni ekoloġika u diġitali kif ukoll l-iżvilupp territorjali bbilanċjat.
            
            
               (27)Lil hinn mill-isfidi ekonomiċi u soċjali indirizzati mill-pjan għall-irkupru u r-reżiljenza, l-Awstrija qed tiffaċċja għadd ta’ sfidi addizzjonali relatati mas-suq tax-xogħol tagħha. Is-sistema b’saħħitha tal-protezzjoni soċjali u l-miżuri ta’ politika estensivi tal-Awstrija llimitaw l-impatt soċjali tal-pandemija tal-COVID-19. L-Awstrija għandha prestazzjoni tajba fil-biċċa l-kbira tad-dimensjonijiet tal-Pilastru Ewropew tad-Drittijiet Soċjali, iżda għad hemm xi sfidi. B’mod partikolari, dawn l-isfidi jinkludu l-potenzjal mhux użat biżżejjed tan-nisa, il-ħaddiema bi kwalifiki baxxi, il-ħaddiema akbar fl-età u l-persuni bi sfond ta’ migrazzjoni. Dan huwa partikolarment problematiku minħabba n-nuqqas ta’ ħaddiema b’ħiliet speċjalizzati. L-isfruttar tal-potenzjal mhux użat biżżejjed ta’ dawn il-gruppi jista’ jnaqqas il-pressjoni fuq is-suq tax-xogħol Awstrijak.
            
            
               (28)Filwaqt li r-rata ta’ impjieg tan-nisa hija ferm ogħla mill-medja tal-UE, l-Awstrija tinsab fit-tieni post fl-UE fir-rigward tal-impjiegi part-time tan-nisa. Fl-2021, 49,9 % tan-nisa Awstrijaċi ħadmu part-time, meta mqabbla mal-medja tal-UE ta’ 28,3 %. Dan iħalli potenzjal konsiderevoli għat-tisħiħ tal-parteċipazzjoni full-time tan-nisa fis-suq tax-xogħol. Il-provvista limitata ta’ kura tat-tfal affordabbli u ta’ kwalità għolja tagħmilha diffiċli għall-ommijiet biex jipparteċipaw b’mod aktar attiv fis-suq tax-xogħol. Mal-21,1 % biss tat-tfal taħt it-tliet snin jiġu indukrati formalment, waħda mill-aktar rati baxxi fl-UE u ferm ’l bogħod mill-mira ta’ Barċellona tal-UE ta’ 33 % tat-tfal taħt l-età ta’ tliet snin biex jiġu indukrati formalment. Is-sehem għoli ta’ xogħol part-time, flimkien mar-rappreżentanza żejda tan-nisa f’setturi b’pagi baxxi huma l-fatturi ewlenin li jikkontribwixxu għad-differenza kbira bejn il-ġeneri fil-pagi u d-differenza relattivament kbira bejn il-ġeneri fil-pensjonijiet fl-Awstrija. Il-pandemija kompliet tamplifika dawn l-inugwaljanzi relatati mal-ġeneru, b’sehem sinifikanti ta’ nisa li jikkombinaw l-obbligi tax-xogħol u tal-indukrar. Iż-żieda fil-provvista ta’ indukrar tat-tfal ta’ kwalità permezz ta’ standards ta’ kwalità li dejjem qed jogħlew, il-ħinijiet ta’ ftuħ itwal għall-indukrar tat-tfal u l-indirizzar ta’ diżinċentivi biex jiżdiedu s-sigħat tax-xogħol (pereż. billi jittejbu l-inċentivi fiskali) huma kruċjali biex jiġi żgurat l-użu aħjar tal-potenzjal tan-nisa fis-suq tax-xogħol.
            
            
               (29)Diversi gruppi żvantaġġati jistgħu jiġu integrati aħjar fis-suq tax-xogħol, b’mod partikolari l-ħaddiema b’livell baxx ta’ ħiliet u l-ħaddiema akbar fl-età, u dawk bi sfond ta’ migrazzjoni. Kważi nofs il-persuni qiegħda fit-tul fl-Awstrija lestew l-aktar il-livell skolastiku sekondarju tal-ewwel livell (Pflichtschule). Il-parteċipazzjoni fis-suq tax-xogħol ta’ persuni bi sfond ta’ migrazzjoni għadha baxxa, b’livell ta’ impjieg fl-2020 ta’ 12,7 punti perċentwali inqas mir-residenti nattivi. Dan huwa partikolarment problematiku billi l-eżiti edukattivi, l-opportunitajiet ta’ impjieg u l-livelli futuri ta’ introjtu tat-tfal fl-Awstrija għandhom it-tendenza li jiġu ddeterminati b’mod partikolari minn dawk tal-ġenituri tagħhom. Il-miżuri tal-“Promozzjoni tat-tiġdid u tat-titjib tal-ħiliet” tal-pjan għall-irkupru u r-reżiljenza tal-Awstrija se jindirizzaw dawn l-isfidi billi jappoġġaw it-taħriġ għall-ħaddiema b’livell baxx ta’ ħiliet u għall-persuni qiegħda fit-tul. Fl-istess ħin, il-miżuri ppjanati ma jindirizzawx bis-sħiħ il-problema ta’ parteċipazzjoni sottostanti fost persuni bi sfond ta’ migrazzjoni u ħaddiema b’livell baxx ta’ ħiliet. Barra minn hekk, ir-riżultati tal-edukazzjoni għal dawn il-gruppi jeħtieġ li jittejbu ħafna aktar kmieni fil-ħajja. Għad hemm bżonn ta’ aktar taħriġ mill-ġdid u ta’ opportunitajiet ta’ tagħlim tul il-ħajja għall-ħaddiema ta’ kull età.
            
            
               (30)In-nuqqas dejjem jikber ta’ ħiliet (Fachkräftemangel) qed ikun kulma jmur sfida għall-kumpaniji li jiddependu fuq professjonisti bi kwalifiki għolja, bħall-esperti tat-teknoloġija tal-informazzjoni (information technology, IT). Ir-raġunijiet għan-nuqqas ta’ ħaddiema b’ħiliet speċjalizzati huma diversi, u l-pandemija żidithom. L-espansjoni tal-opportunitajiet għal talenti b’ħiliet għolja minn barra l-pajjiż għal pożizzjonijiet li ma jistgħux jimtlew mill-forza tax-xogħol Awstrijaka jew tal-UE tista’ ttaffi dawn in-nuqqasijiet. Bħalissa l-proċeduri fis-seħħ jinvolvu piż amministrattiv sinifikanti fuq il-kumpaniji li jixtiequ jimpjegaw ħaddiema minn barra l-UE, u dan jagħmilha diffiċli biex jiġi attirat it-talent barrani meħtieġ. Dan ifixkel it-tkabbir tal-produttività, speċjalment għas-settur tas-servizzi u b’mod partikolari fis-settur tal-IT. Ir-riforma reċenti tal-iskema “rapida” tal-Awstrija għal ħaddiema b’ħiliet speċjalizzati minn pajjiżi li mhumiex fl-UE (Rot-Weiß-Rot-Karte) ma wrietx li kienet effettiva biex tiġi indirizzata l-isfida kumplessiva. Għalhekk jistgħu jittieħdu aktar miżuri biex il-kumpaniji jkunu jistgħu jimpjegaw ħaddiema b’ħiliet speċjalizzati minn barra l-pajjiż. Dan jinkludi li l-proċeduri jsiru aktar rapidi u aktar immirati lejn il-ħtiġijiet individwali tal-kumpaniji.
            
            
               (31)Bi tweġiba għall-mandat tal-Kapijiet ta’ Stat jew ta’ Gvern tal-UE stabbilit fid-Dikjarazzjoni ta’ Versailles, il-pjan REPowerEU għandu l-għan li jelimina gradwalment id-dipendenza tal-Unjoni Ewropea fuq l-importazzjonijiet tal-fjuwils fossili mir-Russja malajr kemm jista’ jkun. Għal dan il-għan, l-aktar proġetti, investimenti u riformi xierqa fil-livell nazzjonali, reġjonali u tal-UE qed jiġu identifikati permezz ta’ djalogu mal-Istati Membri. Dawn il-miżuri għandhom l-għan li jnaqqsu d-dipendenza ġenerali fuq il-fjuwils fossili u li jispustjaw l-importazzjonijiet tal-fjuwils fossili lil hinn mir-Russja. 
            
            
               (32)L-iżviluppi ġeopolitiċi kkawżati mill-invażjoni tal-Ukrajna mir-Russja esponew riskji għas-sigurtà tal-provvisti tal-enerġija tal-Awstrija. L-Awstrija tiddependi ħafna fuq l-importazzjonijiet tal-gass mir-Russja. Fl-2020, l-Awstrija importat madwar 80 % mill-importazzjonijiet kollha tal-gass tagħha mir-Russja, apparagun tal-medja tal-UE ta’ 44 %. Il-gass jammonta wkoll għal sehem sinifikanti mid-domanda għall-enerġija tal-Awstrija (22,7 %, ftit inqas mill-medja tal-UE ta’ 24,4 %), l-aktar għall-konsum industrijali u t-tisħin. Madankollu l-Awstrija hija inqas dipendenti fuq ir-Russja għaż-żejt (10 % taż-żejt tagħha ġej mir-Russja, ferm inqas mill-medja tal-UE ta’ 26 %)
                  20
               . Id-diversifikazzjoni tal-provvisti tal-enerġija u ż-żieda fil-flessibbiltà u l-kapaċità ta’ fluss fid-direzzjoni opposta tal-interkonnettività diġà estensiva ma’ Stati Membri oħra se jkunu kruċjali biex titnaqqas id-dipendenza fuq il-gass Russu. Madankollu huwa rrakkomandat li investimenti l-ġodda fl-infrastruttura u fin-networks relatati mal-gass ikunu validi għall-futur fejn possibbli, sabiex tiġi ffaċilitata s-sostenibbiltà tagħhom fit-tul billi fil-futur jiġu adattati għall-fjuwils sostenibbli. It-tnaqqis tad-dipendenza fuq il-gass Russu jinkludi wkoll l-investiment fil-produzzjoni ta’ gassijiet rinnovabbli, (bħall-idroġenu rinnovabbli u l-bijometan sostenibbli) biex b’hekk ikun possibbli li l-gass naturali jiġi sostitwit, b’mod partikolari f’setturi u reġjuni li huma l-aktar vulnerabbli għall-interruzzjonijiet fil-provvista. Barra minn hekk, sorsi addizzjonali ta’ enerġija rinnovabbli, bħall-enerġija ġeotermali, għadhom ma jintużawx biżżejjed u jistgħu jiġu esplorati aktar. 
            
            
               (33)Fl-2020, is-sehem tal-enerġija rinnovabbli fil-konsum finali tal-enerġija tal-Awstrija kien ta’ 37 %, ogħla mill-mira ta’ 34 % tal-istess sena. Ir-riforma tal-2021 għall-appoġġ għas-sorsi rinnovabbli inkluża fil-pjan għall-irkupru u r-reżiljenza ħolqot il-qafas meħtieġ biex jiżdied is-sehem tal-enerġija rinnovabbli fil-konsum tal-elettriku. Ir-riforma se tippermetti li 27 TWh ta’ kapaċità tal-elettriku jiġu ġġenerati ta’ kull sena minn sorsi rinnovabbli sal-2030, u b’hekk tgħin biex tintlaħaq il-mira ta’ 100 % sal-2030 (minn dik attwali ta’ 81 % fl-2020). Madankollu, l-investiment fl-enerġija rinnovabbli huwa mxekkel minn ippjanar spazjali u proċeduri ta’ permessi twal, problema li hija wkoll parzjalment dovuta għad-diviżjoni kumplessa fil-kompetenzi bejn il-livelli tal-gvern federali u reġjonali, u problemi ta’ persunal fl-amministrazzjoni. Biex takkomoda l-espansjoni ppjanata tal-ġenerazzjoni tal-enerġija rinnovabbli, l-Awstrija tista’ tikkunsidra li żżid b’mod sinifikanti l-investiment fl-infrastruttura tan-network (bħall-ħżin, id-distribuzzjoni u t-trażmissjoni) u tiżgura l-użu f’waqtu ta’ din l-infrastruttura. Iż-żieda fil-livell ta’ ambizzjoni għall-effiċjenza enerġetika fis-setturi tal-bini u tal-industrija se tnaqqas id-dipendenza fuq il-fjuwils fossili. L-istrateġija ta’ rinnovazzjoni fit-tul tal-Awstrija tistabbilixxi stadji importanti ċari għall-2050 u tfittex li tikseb id-dekarbonizzazzjoni ta’ 80 % tal-istokk tal-bini tagħha. Il-pjan għall-irkupru u r-reżiljenza tagħha se jaċċellera l-eliminazzjoni gradwali tal-bojlers tal-fjuwils fossili fis-settur tal-bini u jissostitwihom b’teknoloġija tat-tisħin rinnovabbli jew bit-tisħin distrettwali. Madankollu, il-miri tal-effiċjenza enerġetika tal-Awstrija għall-2030 huma baxxi fl-ambizzjoni tagħhom u l-pajiż jista’ jħaffef l-investiment fir-rinnovazzjoni profonda tal-bini, is-sostituzzjoni tal-fjuwils fossili bit-tisħin rinnovabbli u l-ġestjoni aħjar tal-konsum tal-enerġija permezz tad-diġitalizzazzjoni tal-utilitajiet (bħall-meters intelliġenti u t-termostati). Fl-istess ħin, aktar sforzi biex jiġu dekarbonizzati l-proċessi tal-industrija, inkluż permezz ta’ gassijiet rinnovabbli, jgħinu biex titnaqqas id-domanda għall-gass u biex in-negozji jiġu protetti mill-volatilità tal-prezzijiet. Żieda ulterjuri fl-ambizzjoni għal tnaqqis fl-emissjonijiet tal-gassijiet b’effett ta’ serra u ż-żieda fl-enerġija rinnovabbli u l-effiċjenza enerġetika se jkunu meħtieġa għall-konformità mal-objettivi “Lesti għall-mira ta’ 55 %”.
            
            
               (34)Filwaqt li t-tħaffif tat-tranżizzjoni lejn in-newtralità klimatika u lil hinn mill-fjuwils fossili f’xi setturi se toħloq spejjeż sinifikanti ta’ ristrutturar, f’diversi setturi l-Awstrija tista’ tagħmel użu mill-Mekkaniżmu għal Tranżizzjoni Ġusta fil-kuntest tal-koeżjoni biex ittaffi l-impatt soċjo-ekonomiku tat-tranżizzjoni fir-reġjuni l-aktar milquta. Barra minn hekk, l-Awstrija tista’ tagħmel użu mill-Fond Soċjali Ewropew Plus biex ittejjeb l-opportunitajiet ta’ impjieg u ssaħħaħ il-koeżjoni soċjali.
            
            
               (35)Fid-dawl tal-valutazzjoni tal-Kummissjoni, il-Kunsill eżamina l-Programm ta’ Stabbiltà tal-2022 u l-opinjoni
                  21
                tiegħu hija riflessa fir-Rakkomandazzjoni (1) hawn taħt. 
            
            
               (36)Fid-dawl tal-interkonnessjonijiet mill-qrib bejn l-ekonomiji tal-Istati Membri taż-Żona tal-Euro u l-kontribut kollettiv tagħhom għall-funzjonament tal-Unjoni Ekonomika u Monetarja, il-Kunsill irrakkomanda li l-Istati Membri taż-Żona tal-Euro jieħdu azzjoni, inkluż permezz tal-pjanijiet tagħhom għall-irkupru u r-reżiljenza, biex jimplimentaw ir-rakkomandazzjoni dwar il-politika ekonomika taż-Żona tal-Euro. Għall-Awstrija, dan huwa rifless b’mod partikolari fir-Rakkomandazzjonijiet (1), (2) u (3) hawn taħt.
            
            
               B’DAN JIRRAKKOMANDA li l-Awstrija tieħu azzjoni fl-2022 u l-2023 biex: 
            
            
               1.Fl-2023, tiżgura li t-tkabbir tan-nefqa kurrenti ffinanzjata nazzjonalment ikun konformi ma’ pożizzjoni politika ġeneralment newtrali, filwaqt li tqis l-appoġġ temporanju u mmirat kontinwu għall-unitajiet domestiċi u d-ditti l-aktar vulnerabbli għaż-żidiet fil-prezzijiet tal-enerġija u għan-nies li jaħarbu mill-Ukrajna. Tkun lesta li taġġusta l-infiq attwali għas-sitwazzjoni li qed tevolvi. Tespandi l-investiment pubbliku għat-tranżizzjoni ekoloġika u diġitali u għas-sigurtà tal-enerġija, inkluż billi tagħmel użu mill-RRF, RePowerEU u fondi oħra tal-UE. Għall-perjodu ta’ wara l-2023, issegwi politika fiskali mmirata lejn il-kisba ta’ pożizzjonijiet fiskali prudenti fuq terminu medju. Tiżgura l-adegwatezza u s-sostenibbiltà fiskali tas-sistema tal-kura fit-tul. Tissimplifika u tirrazzjonalizza r-relazzjonijiet fiskali u r-responsabbiltajiet fis-saffi kollha tal-gvern u tallinja r-responsabbiltajiet tal-finanzjament u tal-infiq. Ittejjeb it-taħlita tat-taxxa biex tappoġġa t-tkabbir inklużiv u sostenibbli.
            
            
               2.Tipproċedi bl-implimentazzjoni tal-pjan għall-irkupru u r-reżiljenza tagħha, f’konformità mal-istadji importanti u l-miri fid-Deċiżjoni ta’ Implimentazzjoni tal-Kunsill tat-13 July 2021. Tiffinalizza malajr in-negozjati mal-Kummissjoni tad-dokumenti ta’ programmazzjoni tal-politika ta’ koeżjoni għall-2021-2027, sabiex tibda l-implimentazzjoni tagħhom. 
            
            
               3.Tagħti spinta lill-parteċipazzjoni tan-nisa fis-suq tax-xogħol, inkluż billi ttejjeb is-servizzi ta’ kwalità għall-indukrar tat-tfal, u ttejjeb l-eżiti tas-suq tax-xogħol għall-gruppi żvantaġġati.
            
            
               4.Tnaqqas d-dipendenza ġenerali fuq il-fjuwils fossili, u tiddiversifika l-importazzjonijiet tal-fjuwils fossili, billi tħaffef it-tnedija tal-enerġija rinnovabbli u tal-infrastruttura meħtieġa, b’mod partikolari billi tissimplifika l-proċeduri tal-ippjanar u tal-permessi, u ttejjeb l-effiċjenza enerġetika, b’mod partikolari fis-setturi tal-industrija u tal-bini, u tiddiversifika l-provvisti u r-rotot tal-enerġija kif ukoll iżżid il-flessibbiltà u l-kapaċità tal-fluss fid-direzzjoni opposta tal-interkonnessjonijiet. 
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        ĠU L 209, 2.8.1997, p. 1.
               
               
                  
                     (2)
                  
                        Ir-Regolament (UE) 2021/241 tal-Parlament Ewropew u tal-Kunsill tat-12 ta’ Frar 2021 li jistabbilixxi l-Faċilità għall-Irkupru u r-Reżiljenza (ĠU L 57, 18.2.2021, p. 17).
               
               
                  
                     (3)
                  
                        Ir-Regolament (UE) Nru 1176/2011 tal-Parlament Ewropew u tal-Kunsill tas-16 ta’ Novembru 2011 dwar il-prevenzjoni u l-korrezzjoni tal-iżbilanċi makroekonomiċi, ĠU L 306, 23.11.2011, p. 25.
               
               
                  
                     (4)
                  
                        Id-Deċiżjoni ta’ Implimentazzjoni tal-Kunsill (UE) 2022/382 tal-4 ta’ Marzu 2022 li tistabbilixxi l-eżistenza ta’ influss bil-massa ta’ persuni spostati mill-Ukrajna skont it-tifsira tal-Artikolu 5 tad-Direttiva 2001/55/KE, u li għandha l-effett li tintroduċi protezzjoni temporanja, ĠU L 71, 4.3.2022, p. 1.  
               
               
                  
                     (5)
                  
                        Komunikazzjoni tal-Kummissjoni lill-Kunsill dwar l-attivazzjoni tal-klawżola liberatorja ġenerali 
                     tal-Patt ta’ Stabbiltà u Tkabbir, Brussell,  20.3.2020, COM(2020) 123 final.
               
               
                  
                     (6)
                  
                        Komunikazzjoni tal-Kummissjoni lill-Kunsill dwar sena mit-tifqigħa tal-COVID-19: rispons tal-politika fiskali, Brussell, 3.3.2021, COM(2021) 105 final.
               
               
                  
                     (7)
                  
                        L-istimi dwar il-pożizzjoni fiskali u l-komponenti tagħha f’din ir-rakkomandazzjoni huma stimi tal-Kummissjoni bbażati fuq is-suppożizzjonijiet sottostanti tat-tbassir tar-rebbiegħa 2022 tal-Kummissjoni. L-istimi tal-Kummissjoni tat-tkabbir potenzjali fuq terminu medju ma jinkludux l-impatt pożittiv tar-riformi li huma parti mill-Pjan għall-Irkupru u r-Reżiljenza u li jistgħu jagħtu spinta lit-tkabbir potenzjali. 
               
               
                  
                     (8)
                  
                        Mhux iffinanzjati minn għotjiet mill-Faċilità għall-Irkupru u r-Reżiljenza u fondi oħra tal-UE.
               
               
                  
                     (9)
                  
                        Komunikazzjoni tal-Kummissjoni lill-Kunsill: Gwida tal-politika fiskali għall-2023, Brussell, 2.3.2022, COM(2022) 85 final.
               
               
                  
                     (10)
                  
                        Id-Deċiżjoni ta’ Implimentazzjoni tal-Kunsill tas-6 ta’ Lulju 2021 dwar l-approvazzjoni tal-valutazzjoni tal-pjan għall-irkupru u r-reżiljenza tal-Awstrija (ST 10159/2021) 
               
               
                  
                     (11)
                  
                        SWD(2022) 601 final.
               
               
                  
                     (12)
                  
                        Iċ-ċifri jirrappreżentaw il-livell tal-ispejjeż baġitarji annwali ta’ dawk il-miżuri li ttieħdu sa mill-ħarifa tal-2021, inkluż id-dħul u n-nefqa kurrenti, kif ukoll – fejn rilevanti – il-miżuri tan-nefqa kapitali.
               
               
                  
                     (13)
                  
                        L-għadd totali ta’ persuni spostati mill-Ukrajna lejn l-UE huwa preżunt li gradwalment jilħaq is-sitt (6) miljun ruħ sa tmiem l-2022, u t-tqassim ġeografiku tagħhom huwa stmat abbażi tad-daqs tad-dijaspora eżistenti, il-popolazzjoni relattiva tal-Istat Membru riċeventi, u t-tqassim reali tal-persuni spostati mill-Ukrajna fl-UE minn Marzu 2022. Għall-ispejjeż baġitarji għal kull persuna, l-istimi huma bbażati fuq il-mudell ta’ mikrosimulazzjoni tal-Euromod taċ-Ċentru Konġunt tar-Riċerka tal-Kummissjoni, filwaqt li jitqiesu kemm it-trasferimenti ta’ flus li n-nies jistgħu jkunu eliġibbli għalihom kif ukoll il-benefiċċji in natura bħall-edukazzjoni u l-kura tas-saħħa.
               
               
                  
                     (14)
                  
                        Ir-Rakkomandazzjoni tal-Kunsill tat-18 ta’ Ġunju 2021 li tagħti opinjoni tal-Kunsill dwar il-Programm ta’ Stabbiltà tal-2021 tal-Awstrija , ĠU C 304, 29.7.2021, p. 93. 
               
               
                  
                     (15)
                  
                        Sinjal negattiv (pożittiv) tal-indikatur jikkorrispondi għal eċċess (nuqqas) ta’ tkabbir fin-nefqa primarja meta mqabbel mat-tkabbir ekonomiku fuq terminu medju, li jindika politika fiskali espansjonarja (restrittiva).
               
               
                  
                     (16)
                  
                        Nefqa kapitali oħra ffinanzjata nazzjonalment hija pproġettata li tipprovdi kontribuzzjoni espansjonarja ta’ 0,4 punti perċentwali tal-PDG. Dan huwa prinċipalment minħabba l-istabbiliment ta’ riżerva strateġika tal-gass, kif stabbilit ukoll fil-Programm ta’ Stabbiltà.
               
               
                  
                     (17)
                  
                        Sinjal negattiv (pożittiv) tal-indikatur jikkorrispondi għal eċċess (nuqqas) ta’ tkabbir fin-nefqa primarja meta mqabbel mat-tkabbir ekonomiku fuq terminu medju, li jindika politika fiskali espansjonarja (restrittiva).
               
               
                  
                     (18)
                  
                        Nefqa kapitali oħra ffinanzjata nazzjonalment hija pproġettata li tipprovdi kontribuzzjoni newtrali.
               
               
                  
                     (19)
                  
                        Ir-Regolament (UE) 2021/1060 tal-Parlament Ewropew u tal-Kunsill tal-24 ta’ Ġunju 2021 li jistipula dispożizzjonijiet komuni dwar il-Fond Ewropew għall-Iżvilupp Reġjonali, il-Fond Soċjali Ewropew Plus, il-Fond ta’ Koeżjoni, il-Fond għal Tranżizzjoni Ġusta u l-Fond Ewropew għall-Affarijiet Marittimi, is-Sajd u l-Akkwakultura u r-regoli finanzjarji għalihom u għall-Fond għall-Ażil, il-Migrazzjoni u l-Integrazzjoni, il-Fond għas-Sigurtà Interna u l-Istrument għall-Appoġġ Finanzjarju għall-Ġestjoni tal-Fruntieri u l-Politika dwar il-Viżi. ĠU L 231, 30.6.2021, p. 159.
               
               
                  
                     (20)
                  
                        Eurostat (2020), is-sehem tal-importazzjonijiet Russi mill-importazzjonijiet totali ta’ gass naturali u żejt mhux raffinat. Il-medja tal-EU27 hija bbażata fuq l-importazzjonijiet minn barra l-EU27. 
               
               
                  
                     (21)
                  
                        Skont l-Artikolu 5(2) tar-Regolament tal-Kunsill (KE) Nru 1466/97.